CELEX: C2004/273/05
Language: el
Date: 2004-11-06 00:00:00
Title: Απόφαση του Δικαστηρίου (τρίτο τμήμα), της 16ης Σεπτεμβρίου 2004, στην υπόθεση C-366/02 (αίτηση του Verwaltungsgericht Halle για την έκδοση προδικαστικής αποφάσεως): Gerd Gschoßmann κατά Amt für Landwirtschaft und Flurneuordnung Süd («Κοινή γεωργική πολιτική — Κανονισμοί (ΕΟΚ) αριθ. 1765/92 και (ΕΚ) αριθ. 1251/1999 — Καθεστώς στήριξης των παραγωγών αροτραίων καλλιεργειών — Αντισταθμιστικές πληρωμές για τις εκτάσεις αροτραίων καλλιεργειών και για την προσωρινή παύση της καλλιέργειας γαιών — Αποκλείονται οι γαίες που χρησιμοποιούνται για “μόνιμες καλλιέργειες” — Έννοια»)

6.11.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 273/3
            
         
      ΑΠΌΦΑΣΗ ΤΟΥ ΔΙΚΑΣΤΗΡΊΟΥ
   
   (τρίτο τμήμα)
   της 16ης Σεπτεμβρίου 2004
   στην υπόθεση C-366/02 (αίτηση του Verwaltungsgericht Halle για την έκδοση προδικαστικής αποφάσεως): Gerd Gschoßmann κατά Amt für Landwirtschaft und Flurneuordnung Süd (1)
   
   («Κοινή γεωργική πολιτική - Κανονισμοί (ΕΟΚ) αριθ. 1765/92 και (ΕΚ) αριθ. 1251/1999 - Καθεστώς στήριξης των παραγωγών αροτραίων καλλιεργειών - Αντισταθμιστικές πληρωμές για τις εκτάσεις αροτραίων καλλιεργειών και για την προσωρινή παύση της καλλιέργειας γαιών - Αποκλείονται οι γαίες που χρησιμοποιούνται για “μόνιμες καλλιέργειες” - Έννοια»)
   (2004/C 273/05)
   Γλώσσα διαδικασίας: η γερμανική
   Στην υπόθεση C-366/02, με αντικείμενο αίτηση εκδόσεως προδικαστικής αποφάσεως δυνάμει του άρθρου 234 ΕΚ, την οποία υπέβαλε το Verwaltungsgericht Halle (Γερμανία), με απόφαση της 30ής Σεπτεμβρίου 2002, η οποία περιήλθε στο Δικαστήριο στις 14 Οκτωβρίου 2002, στο πλαίσιο της δίκης: Gerd Gschßomann κατά Amt für Landwirtschaft und Flurneuordnung Süd, το Δικαστήριο (τρίτο τμήμα), συγκείμενο από τους A. Rosas, προεδρεύοντα του τρίτου τμήματος, R. Schintgen (εισηγητή) και N. Colneric, δικαστές, γενικός εισαγγελέας: P. Léger, γραμματέας: R. Grass, εξέδωσε στις 16 Σεπτεμβρίου 2004 απόφαση με το ακόλουθο διατακτικό:
   
               1.
            
            
               Το άρθρο 9 του κανονισμού (ΕΟΚ) αριθ. 1765/92 του Συμβουλίου, της 30ής Ιουνίου 1992, για τη θέσπιση καθεστώτος στήριξης των παραγωγών ορισμένων αροτραίων καλλιεργειών, και το άρθρο 7 του κανονισμού (ΕΚ) αριθ. 1251/1999 του Συμβουλίου, της 17ης Μαΐου 1999, για τη θέσπιση καθεστώτος στήριξης των παραγωγών ορισμένων αροτραίων καλλιεργειών, έχουν την έννοια ότι για τον αποκλεισμό των γαιών που χρησιμοποιούνται για μόνιμες καλλιέργειες από το ευεργέτημα των αντισταθμιστικών πληρωμών δεν απαιτείται οι γαίες αυτές να αποτελούν αντικείμενο εκμεταλλεύσεως ούτε, ειδικότερα, να έχουν χρησιμοποιηθεί εντομοκτόνα ή να έχουν πραγματοποιηθεί συγκομιδές.
            
         
               2.
            
            
               Τα άρθρα 9 του κανονισμού (ΕΟΚ) αριθ. 1765/92 και 7 του κανονισμού (ΕΚ) αριθ. 1251/1999 έχουν την έννοια ότι η χρησιμοποίηση των γαιών για μόνιμες καλλιέργειες τερματίζεται, όσον αφορά την παραγωγή μήλων, σε περίπτωση κοπής των οπωροφόρων δένδρων, έστω και αν τα δένδρα δεν απομακρύνθηκαν. Ωστόσο, η απλή απόφαση κοπής των δένδρων, χωρίς η απόφαση αυτή να εκτελεστεί, δεν εξαλείφει τη χρησιμοποίηση των γαιών για μόνιμες καλλιέργειες.
            
         
               3.
            
            
               Τα άρθρα 9 του κανονισμού (ΕΟΚ) αριθ. 1765/92 και 7 του κανονισμού (ΕΚ) αριθ. 1251/1999 έχουν την έννοια ότι οι γαίες που έπαυσαν να χρησιμοποιούνται για μόνιμες καλλιέργειες πρέπει να θεωρηθούν ότι χρησιμοποιούνται για μη γεωργικούς σκοπούς αν αποδειχθεί ότι δεν προορίζονται για την παραγωγή άλλων φυτών ή ζώων.
            
         
      (1)  ΕΕ C 305 της 7.12.2002.